Izjava Evropske komisije o večstranskih pravilih za obravnavo izkrivljajočih tujih subvencij ob sprejetju Uredbe (EU) 2022/2560 (1)

(2022/C 491/03)

Evropski parlament, Svet in Evropska komisija so 30. junija 2022 dosegli dogovor o uredbi o tujih subvencijah, ki izkrivljajo notranji trg (2). Ta uredba dopolnjuje obstoječa evropska in mednarodna pravila o subvencijah in nadzoru subvencij. Obravnava izkrivljanja, ki jih povzročajo tuje subvencije na notranjem trgu Unije.

Subvencije lahko negativno vplivajo na mednarodno trgovino in povzročijo izkrivljanje konkurence v tradicionalnih sektorjih in na področju novih tehnologij. V nekaterih primerih lahko nenadzorovane subvencije povzročijo tudi presežne zmogljivosti, ki škodijo zdravi dinamiki trga. EU mora še naprej izkoriščati prednosti mednarodnih priložnosti, hkrati pa razvijati orodja za preprečevanje nepoštenih trgovinskih praks na notranji in zunanji ravni (3). Ta uredba bi morala prispevati k izboljšanju odpornosti notranjega trga EU, zlasti kar zadeva njegovo zaščito pred izkrivljanjem, ki ga povzročajo tuje subvencije. Unija s tem dopolnjuje svoj nabor orodij, da bi dosegla cilje odprte strateške avtonomije Unije.

Da bi obravnavali negativne učinke subvencij in priznavajoč, da pravila STO morda niso dovolj učinkovita pri odpravljanju negativnih učinkov posredovanja države v gospodarstvu, vključno z nekaterimi industrijskimi sektorji, Evropska komisija ostaja zavezana nadaljnjemu izboljšanju učinkovitosti večstranskega okvira za subvencije in namerava odločno spodbujati pravni okvir, ki bo primeren za obravnavo izkrivljanja trgovine in konkurence ter zagotavljanje enakih konkurenčnih pogojev (4). Komisija se zlasti zavezuje, da bo posodobila pravila o industrijskih subvencijah, da bi okrepila pravilno delovanje Sporazuma STO o subvencijah in izravnalnih ukrepih ter spodbujala skladnost z njim. V zvezi s tem Evropska komisija opozarja na svoje tekoče tristransko sodelovanje z Japonsko in Združenimi državami Amerike.

Pravila o subvencijah so določena zlasti v Sporazumu o subvencijah in izravnalnih ukrepih (Sporazum SCM), v katerem so določene prepovedi nekaterih subvencij in ukrepi za preprečevanje škodljivih učinkov subvencij v okviru blagovne menjave. Kar zadeva Unijo, se ta pravila, kolikor se nanašajo na izravnalno subvencioniranje, izvajajo na podlagi Uredbe (EU) 2016/1037 o zaščiti proti subvencioniranemu uvozu iz držav, ki niso članice Evropske unije (5). Področje uporabe Uredbe (EU) 2016/1037 je določeno s področjem uporabe Sporazuma SCM.

Uredba o tujih subvencijah, ki izkrivljajo notranji trg, je v skladu z mednarodnimi obveznostmi Unije, zlasti tistimi, ki izhajajo iz Sporazuma SCM. Evropska komisija bo zagotovila, da bodo vsi ukrepi, izvedeni pri uporabi te uredbe, skladni z njenimi mednarodnimi obveznostmi.

Komisija namerava v celoti izkoristiti to novo uredbo za obravnavo izkrivljanj, ki jih povzročajo tuje subvencije na notranjem trgu.

(1) UL L 331, 23.12.2022, str. 1.

(2) Evropska komisija, Predlog uredbe Evropskega parlamenta in Sveta o tujih subvencijah, ki izkrivljajo notranji trg, COM(2021) 0223.

(3) Sporočilo Komisije z naslovom Pregled trgovinske politike – odprta, trajnostna in odločna trgovinska politika z dne 18. februarja 2021, COM(2021)0066.

(4) Sporočilo Komisije z naslovom Pregled trgovinske politike – odprta, trajnostna in odločna trgovinska politika z dne 18. februarja 2021, COM(2021)0066.

(5) Uredba (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (UL L 176, 30.6.2016, str. 55).